《芳草 送秋田重游豫章并过楚南》
清代·李良年

乍新年、雨丝添涨，南枝犹冷沙村。拟攀香雪赠，奈它花未放客先分。

迢迢临浦别，拂短帆、千里江云。看此去小姑翠妩，唤旧游人。

沉吟。元婴阁底空，飞蛱蝶，往迹难寻。一灯青雀远，笛残琴阕，想满眼伤春。

锦囊应有句，记落霞、飞骛川程。但二十四番风后，定到湘阴。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。